झापा-११ का अध्यक्ष गुरुङलाई नागरिक अभिनन्दन
झापा-११ फुटबल क्लबका अध्यक्ष जलकुमार गुरुङलाई नागरिक अभिनन्दन गरिएको छ । सचेत नागरिक मञ्च झापाले शुक्रबार बिर्तामोडमा गुरुङलाई अभिनन्दन गरेको हो ।
बिर्तामोड — झापा-११ फुटबल क्लबका अध्यक्ष जलकुमार गुरुङलाई नागरिक अभिनन्दन गरिएको छ । सचेत नागरिक मञ्च झापाले शुक्रबार बिर्तामोडमा गुरुङलाई अभिनन्दन गरेको हो ।सार्वजनिक पदमा बसेर सधैँ उत्कृष्ट कार्य गरेको भन्दै गुरुङलाई नागरिक अभिनन्दन गरिएको मञ्चका अध्यक्ष भीष्मराज पौडेलले बताए । गुरुङ अध्यक्ष रहेको बिर्तामोड साना सहरी खानेपानी तथा सरसफाइ उपभोक्ता संस्था मुलुकभर दोस्रो पटक उत्कृष्ट भएको छ ।देशभरका एक सय बढी खानेपानी तथा सरसफाइ उपभोक्ता संस्थाभन्दा गुणस्तरीय र उत्कृष्ट कार्य गरेकाले बिर्तामोड खानेपानीलाई गत फागुन २ मा नगर विकास कोषले उत्कृष्ट खानेपानी संस्थाका रुपमा पुरस्कृत गरेको थियो ।बिर्तामोड खानेपानी नगर विकास कोषबाट सञ्चालित छ । बिर्तामोड खानेपानी चार वर्षअघि पनि उत्कृष्ट हुँदै कोषबाट पुरस्कृत भएको थियो । नगर विकास कोषको छनोट समितिले बिर्तामोड खानेपानी संस्थाले खानेपानी वितरण, पानीको गुणस्तरीयता, महशुल, पानी लिकेजलगायत कार्यमा उत्कृष्ट कार्य गरेको जनाएको छ । खानेपानी संस्थाले कोषबाट लिएको ऋण समयमै भुक्तानी गरेको, निर्धारित मितिमै संस्थाले सञ्चालन गरेका आयोजनाहरुको निर्माण कार्य सकेको, मापदण्डअनुसार उपभोक्तालाई सुविधा दिएको कोषको छनोट समितिले जनाएको छ ।गुरुङ अध्यक्ष रहेको झापा–११ फुटबल क्लब मोफसलकै उत्कृष्ट क्लबका रुपमा स्थापित छ । झापा–११ ले राष्ट्रिय प्रतियोगिता जित्नुका साथै राष्ट्रिय लिगमा चौंथो स्थानसम्म पुग्न सफल भएको थियो । मुलुकका स्थापित तथा व्यवसायिक क्लबहरुलाई पछि पार्दै मुलुकको फुटबल क्षेत्रमा काठमाडौं बाहिरबाट झापा–११ ले छुट्टै पहिचान र धारणा स्थापित गराउन सफल भएको थियो ।यस्तै गुरुङसहितको नेतृत्वमा मोफसलमै व्यवस्थित र भव्य रुपमा झापा गोल्डकप फुटबल प्रतियोगिता सञ्चालन भएको अभिनन्दन गरेको आयोजक समितिको दाबी छ । गुरुङको सक्रियता र मेहेनतले झापा जिल्लालाई फुटबल खेलको माध्यमबाट देशविदेशमा चिनाउन मद्दत पुगेको आयोजकले जनाएको छ । गुरुङ बिर्तामोड नगरपालिका ३ बिर्ताबजारस्थित डोमालाल राजवंशी रंगशालाको संरक्षक समेत हुन् ।स्थानीय देवी गुठीको नाममा रहेको रंगशालाको जग्गा भूमाफियाले बेचबिखन गरिसकेका थिए । उक्त जग्गा भूमाफियाको चङ्गुलबाट जोगाउँदै बिर्तामोडमा रंगशाला बनाउनुपर्ने अभियानमा उनी सक्रिय छन् । गुरुङ जिल्ला फुटबल संघका पूर्वअध्यक्ष समेत हुन् । गुरुङ बिहीबार मात्र मेची आँखा अस्पतालको अध्यक्षमा सर्वसम्मत चयन भएका छन् । दैनिक १ हजार बिरामीको आँखा जाँच तथा शल्यक्रिया गर्दै आएको अस्पतालको व्यवस्थापन समिति अध्यक्षमा गुरुङ चयन भएका हुन् ।